ผู้บัญชาการตำรวจแห่งชาติกำชับตำรวจทุกพื้นที่ทั่วประเทศ อำนวยความสะดวกการเดินทางประชาชนช่วงเทศกาลปีใหม่อย่างเต็มที่
พันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า พลตำรวจเอกจักรทิพย์ ชัยจินดา ผู้บัญชาการตำรวจแห่งชาติ ได้กำชับตำรวจทุกหน่วยทั่วประเทศ ให้อำนวยความสะดวกและดูแลการจราจร ในช่วงเทศกาลปีใหม่ 2562 อย่างเต็มที่ โดยให้จัดระเบียบการจราจรตามเส้นทางหลัก เส้นทางรอง ตลอดทุกเส้นทาง ที่ประชาชนใช้สัญจรกลับภูมิลำเนา โดยกำหนดให้มีการเปิดเส้นทางพิเศษ เพื่อระบายรถขาขึ้น-ขาล่อง และห้ามรถบรรทุก 10 ล้อขึ้นไปเดินรถในถนนบางสาย พร้อมจัดให้มีจุดบริการประชาชน จุดแวะพักรถระหว่างทาง ตลอดจน จัดชุดเคลื่อนที่เร็ว คอยดูแลการจราจรในเส้นทางเข้า-ออก จุดที่ประชาชนเข้าไปใช้บริการอย่างหนาแน่น อาทิ สถานีขนส่ง ท่าอากาศยาน และสถานที่จัดงานส่งท้ายปีเก่าต้อนรับปีใหม่ทั่วประเทศ        ทั้งนี้ แนะนำประชาชนที่จะเดินทาง ปฏิบัติตามกฎจราจรและคำสั่งของเจ้าพนักงานจราจร เพื่อความปลอดภัยในชีวิตและทรัพย์สิน รวมทั้ง ศึกษาเส้นทาง ตรวจเช็คสภาพรถ เครื่องยนต์ ก่อนออกเดินทาง เพื่อลดปัญหาการจราจร โดยประชาชนสามารถสอบถามข้อมูลเส้นทางการจราจร หรือแจ้งอุบัติเหตุ ขอความช่วยเหลือรถเสีย ได้ที่สายด่วนกองบังคับการตำรวจจราจร หมายเลข 1197 หรือ สายด่วนตำรวจทางหลวง หมายเลข 1193 และผ่านแอพพลิเคชั่น POLICE I LERT U ได้ตลอด 24 ชั่วโมง